Parin vuoden ajan Sisiliassa lapsensa kanssa asunut äiti on tuomittu Jyväskylän käräjäoikeudessa kuukauden ehdolliseen vankeuteen lapsikaappauksesta.

Äiti muutti 2,5 vuotiaan pikkupojan kanssa lapsen isältä salaa Italiaan kesällä 2017.

Lapsen vanhemmat olivat kaappaushetkellä keskellä sekavaa huoltajuuskiistaa. Nainen ja mies eivät olleet koskaan asuneet yhdessä ja vanhempien välit tulehtuivat täysin pian lapsen syntymän jälkeen.

Naisella oli pitkään yksinhuoltajuus lapseen ja isällä ainoastaan tapaamisoikeus, mutta kesäkuun 2017 alussa tilanne muuttui, kun Vaasan hovioikeus teki isälle myönteisen päätöksen lapsen yhteishuoltajuudesta.

Heinäkuun alussa 2017 äiti vei lapsen tapaamaan isäänsä Jyväskylässä paikallisen Prisman leikkipaikalle. Tapaamisen yhteydessä nainen sai lomamatkan varjolla mieheltä allekirjoitukseen lapsen matkustuslupaan ulkomaille.

Lue lisää: Isä tapasi lapsensa Prisman leikkipaikalla – sen jälkeen äiti ja poika katosivat

Heti luvan saatuaan nainen matkusti lapsen kanssa Sisiliaan, jossa oli mennyt naimisiin edellisen vuoden lopulla. Mies ei saanut suomalaista syntyperää olevaan naiseen yhteyttä ja lopulta hän teki lapsensa äidistä rikosilmoituksen. Pitkään ei tapahtunut mitään, mutta lopulta keväällä 2019 naisesta julkaistiin KRP:n toimesta kansainvälinen etsintäkuulutus ja nainen sekä lapsi löytyivät Sisiliasta Giardini Naxoksen kaupungista.

Autolla poikansa Suomeen noutanut isä tapasi jälkikasvunsa ensimmäisen kerran yli kahteen vuoteen heinäkuun lopulla. Tällä hetkellä pikkupoika totuttelee elämään Jyväskylän seudulla isänsä kanssa. Myös lapsen äiti kertoi oikeudessa muuttavansa takaisin Suomeen.

Keski-Suomen käräjäoikeuden tiistaina antama tuomio ei ole vielä lainvoimainen. Lapsikaappauksesta tuomittu vuonna 1981 tuomittiin maksamaan kaappaamalleen pojalle korvauksia kärsimyksestä 4 500 euroa ja pojan isälle erilaisia korvauksia 6 380 euroa. Lisäksi naisen vastattavaksi tuli myös vastapuolen mittavat oikeudenkäyntikulut.